PAGE  
9

Dunaszekcső Községi Önkormányzat Képviselő-testülete
6/2007.

Jegyzőkönyv
Készült a Dunaszekcső Községi Önkormányzat Képviselő-testülete 2007. április 23-án megtartott  üléséről.

Jelen vannak:

	Faller János
	polgármester

	Hetényi Ádámné
	alpolgármester

	Bíró Zsolt

Bokor Zoltánné

Kulutácz Zoltán
	

	Prucs András
	

	Sándor József Benedek
	

	Szabó Gergely
	képviselők


Pest Éva körjegyző 

1. napirendhez  Rieszné Szegő Éva, Notaisz Jánosné könyvvizsgálók, Kolozsi Edit pénzügyi főmunkatárs

Igazoltan távol: Tóth András, Metz Judit
Faller János polgármester megállapítja, hogy az ülés határozatképes, mert a megválasztott 10 fő képviselő közül 8 fő az ülésen megjelent. Javaslatot tesz az ülés napirendi pontjaira, melyeket a testület további javaslat nélkül az alábbiak szerint elfogad:

1.) A 2006.évi költségvetés zárása

Előterjesztő: Faller János polgármester

2.) A balatoni tábor jövője

Előterjesztő: Faller János polgármester

3.) Általános iskolai intézményfenntartó társulás

Előterjesztő: Faller János polgármester

4.) Lejárt határidejű határozatokról, a két ülés között történt fontosabb eseményekről

Előterjesztő: Faller János polgármester

5.) A testület 2007.évi munkaterve

Előterjesztő: Faller János polgármester

6.) Egyebek

Zárt ülésen:

1.) Vissza nem térítendő támogatás iránti kérelem

Előterjesztő: Faller János polgármester

2.) Közbeszerzések

Előterjesztő: Faller János polgármester

NAPIRENDEK TÁRGYALÁSA

1.napirendi pont: (A rendelet-tervezet és a mellékletei írásos előterjesztés.) Faller János polgármester: Az írásos előterjesztést valamennyi képviselő megkapta, a Pénzügyi Bizottság az anyagot a pénteki ülésen megtárgyalta, véleményezte. A könyvvizsgálat is megtörtént. Tisztelettel köszönti Rieszné Szegő Éva és Notaisz Jánosné könyvvizsgálókat. Felkéri Szabó Gergelyt, a bizottság elnökét, hogy tájékoztassa a jelenlévőket a bizottsági ülésen történtekről.
Szabó Gergely: Tartalmas, korrekt anyagot kaptak kézhez a képviselők. Az ülésen a konzekvenciát is levonták, egyensúly van, komolyabb problémát nem okozhat a 2006-évi gazdálkodás. Vannak azonban olyan pontok, amelyeket szigorúbban kell venni. A leltározást például, amely fontos eleme az önkormányzat gazdálkodásának. Ha kell, a testület akár konkrét határidő kitűzésével is kifogja kényszeríteni a leltározást. Ezt a bizottság tagjai kérték észrevételezni. 
Faller János: A mellékletek 20 oldala tartalmazza a pénzmaradványt. Szeretné kihangsúlyozni, hogy az ott szereplő 13.231.000 Ft nem teljesen szabad maradvány, arra kötelezettségvállalás is van: pl. a januári bérek, egyéb áthúzódó kötelezettségek. 

Notaisz Jánosné könyvvizsgáló: A decemberi előleg nem befolyásolja a pénzmaradványt. Az önkormányzat tényleges pénzmaradványa 6 millió forint, az egyéb kötelezettségek miatt. 

Rieszné Szegő Éva könyvvizsgáló: A könyvvizsgálat a 2006.év költségvetésének beszámolóját vizsgálja. A munkájuk során nem tételes vizsgálatot végeznek, hanem mintavételeset, amelynek eredményeként megállapíthatják, hogy lényegesen hibás elem nincs benne. 
A tárgyi eszközök vizsgálata során pozitívumként megállapították, hogy a földhivataltól kikért ingatlan-nyilvántartás és a vagyonkataszter összevetése elkészült, amelynek során néhány eltérést tártak csak fel. A hiányzó ingatlanokat a vagyonkataszterben szerepeltetni kell. 

A leltárral kapcsolatban megemlíti, hogy a leltározás megtörtént az intézményekben, a kiértékelés nem történt meg. A készletleltárral van ismételten probléma, annak az ellenőrzési részét feltétlenül meg kell oldani.

A vizsgálat során azt is megállapították, hogy vagyonvesztés van, hiszen több az értékcsökkenés, mint a beruházás. 

A követelésekkel kapcsolatban megállapították, hogy az adóhátralék összege 5.735 eFt. Az értékcsökkenést a számítógépes központi programmal számolja a gép. Ez az értékcsökkenés nem azt jelenti, hogy lemondunk erről a bevételről.
A jövőben meg kell vizsgálni a szállítói számláknál pl. a DRV számlájánál, hogy annak ellenértéke és a bérleti díj hogy van összhangban. Ez más önkormányzatnál is problémaként jelentkezik.

A beszámoló a 249-es kormányrendeletnek megfelel, az adatok a valóságot tükrözik. Ha a testület elfogadja a rendeletet, hitelesítő záradékkal fogják ellátni.

Faller János polgármester: Az előző testület a költségvetés elfogadásakor lecsökkentette a betervezett 4 millió forintot kettőre a DRV által teljesítettek kifizetéséhez. Év végén új döntés született, újra 4 millióval számolhatott a szolgáltató. A megvalósításra azonban csak idén került sor, a számla pedig teljesítésre került. 
A leltár kiértékelése már folyamatban van. A vagyonvesztésen pedig el kell gondolkodnunk. Idén kb. 20 milliós beruházással számolhatunk, amely javítani fog a helyzeten.  Megköszöni a könyvvizsgálók munkáját, és azt, hogy útmutatást adtak a jövőre. 

További kérdés, hozzászólás nem volt, a testület 8 szavazattal 0 ellenében a következő rendeletet alkotta:

5/2007.(IV.24.)számú

önkormányzati rendelet

a 2006. évi gazdálkodásról

(Az elfogadott rendelet a jegyzőkönyv melléklete.)
2.napirendi pont: Faller János polgármester: A balatoni tábor értékének megállapításához két értékbecslést is beszereztünk. Erről is tárgyalt a Pénzügyi Bizottság az ülésen. Felkéri az elnököt, hogy ismertesse a megállapításokat.

Szabó Gergely: A bizottság előkészítő munkát végzett. A balatonkeresztúri önkormányzat is adott egy értékbecslést, ami jóval az elképzeléseink alatt van, az elvárásainkat meg sem közelíti. A balatoni telekárak stagnálnak illetve csökkennek. Figyelembe kell venni a megoldások keresése közben azt is, hogy a helyi lakosságnak nincs igénye az ottani nyaralásra, mert nem teheti meg, illetve ha megteheti, akkor nem oda megy, hiszen nincs olyan állapotban a tábor, hogy azokat az igényeket kielégítse. 
Sándor József javaslata volt, hogy értékesítsük a tábort, és árából egy másik, piacképes ingatlant vásároljunk, illetve egy olyan ingatlant, mely a dunaszekcsőiek igényeinek megfelelő lenne. Az ülésen nagy viták voltak, mérlegelve azt is, hogy évi fél millió forint a fenntartása akkor is, ha nem veszi igénybe senki és teszünk a jelenlegi állagának megőrzéséért. Megoldást nem tud a bizottság felvázolni, de az biztos, hogy hosszú távra nem tartható fenn a jelenlegi helyzet.
Sándor József: Rendkívül kedvezőtlen mindkét értékelés a számunkra. Többeket be kellene vonni ebbe a kérdésbe a faluból. Fontos lenne tudni, hogy hol lenne célszerű másik ingatlant vásárolni, lehet, hogy egy gyógyfürdő közelében lévőre nagyobb lenne az igény. A Balaton talán már nem olyan vonzó. Akinek van pénze, az nem a Balatonra megy, akinek nincs, az meg úgy sem megy sehova. 

A tábor évek óta csak viszi az önkormányzat pénzét, nem csak a mostani ciklusban.
Faller János: A tábor csak folyamatos értékcsökkenést jelent az önkormányzat számára. Ha ki akarjuk adni, akkor rá kell költeni, és ezt több évig meg kell tenni, mégpedig jelentős összeggel. Ha értékesítjük, akkor ha pénzben marad, az is kamatozik. A kiadásra felkészíteni az épületeket közel 5 millió forintot jelentene. A faluTV-én keresztül is kéri a lakosság véleményét a tábor sorsával kapcsolatban. 

A gyógyfürdői gondolatot rendkívül jónak tartja.  A képviselő-testületnek mindent meg kell tenni a sikeres hasznosítás érdekében. 
Bokor Zoltánné: Egyik gondolat tehát az eladás. De akkor kérdés, hogy az érte kapott összeg elegendő-e egy másik ingatlanra. 

Nem kellene szélesebb réteggel megvitatni a hasznosítást? Lehetne akár „túlélő tábort” is üzemeltetni ott.

Faller János: Annak a tábornak is vannak kritériumai. És nem lenne semmi probléma, ha elmennének a helybeliek a táborba nyaranta. 

Sándor József: Azt kéri a képviselőtársaitól, hogy ha van elképzelésük, akkor azt konkrétan alátámasztva ismertessék.

Át is lehetne minősíttetni a tábort, pl. lehetne kemping, hiszen ott mások az elvárások. És talán az önkormányzat veszteségét ezzel is csökkenteni lehetne.

Hetényi Ádámné: Az Országjáró Fiatalok Egyesülete kulcsos házakat ajánl, azt is meglehetne próbálni.

Faller János: A másfajta hasznosítással nem a dunaszekcsői gyerekeket és felnőtteket támogatnánk. Mindenestre célszerű lenne falugyűlésen, de legalább is egy szélesebb körű fórumon megvitatni ezt a kérdést, ezt szinte valamennyi képviselő meg is erősítette.
3.napirendi pont: Faller János polgármester: Az elmúlt hetekben folyamatos tárgyalások folytak az intézményfenntartó társulás létrehozása érdekében. A tervek szerint 7 település alakítaná meg a társulást. Báta község időközben kilépett a tárgyalásokból. 

A résztvevő települések: Somberek, Palotabozsok, Görcsönydoboka, Szebény, Feked, Véménd és Dunaszekcső. Valamennyien azon voltak, hogy amíg az önkormányzatok ereje engedi, addig a gyerekek a saját falujukban tanulhassanak az iskolában. A települési vezetők együtt igyekeztek megkeresni a kiutat. Az oktatási szakértő az elmúlt héten vázolta az elképzeléseket és a lehetőségeket.  Amennyiben létrejön az intézményfenntartó társulás, akkor a községekben tagintézmények fognak működni. Valamennyi tagintézmény irányítását, vezetését az igazgató látja el. A pénzügyek intézését gazdasági vezető végzi. A tagintézményeket tagintézmény-vezetők irányítják.  
Az igazgató megszervezi a szakos ellátást úgy, hogy a pedagógusok utaznak az intézmények között. A 7 iskolából a szabad munkaerő fog mozogni, a gyerekek pedig maradnak mindenütt a saját községükben. Az elképzelések szerint centrumok lennének, mégpedig úgy, hogy egy-egy centrum abban az intézményben lenne, amelyből kiemelkedő a szakmai teljesítés. Pl. számítástechnika, német centrum. A délutáni foglalkozásokon a gyerekek a centrumokban lehetnének, ahol folyna a tehetséggondozás. A szállítást az önkormányzatoknak biztosítani kell. 

A társulás létrehozásával érkező finanszírozás plusz összegéből egyrészt a vezetők bérezését, az utazó pedagógusok bérét és költségeket lehet teljesíteni, illetve egyéb fejlesztéseket is meg lehet valósítani.  
A társulás létrehozásának elsődleges célja tehát, hogy a gyerekek a saját iskoláikban tanulhassanak, másrészt olyan plusz forrásokhoz jussanak, amelyet külön-külön az önkormányzatok nem kaphatnak meg. A hallottak alapján elképzelhető az is, hogy külön támogatás is várható, amely komoly műszaki fejlesztésekre is lehetőséget fog nyújtani. 

Az oktatási szakértő azt is elmondta, hogy egyenlőre csak 2008.augusztusáig látjuk előre a finanszírozást, a továbbiak nem ismeretesek. A létszámaink ismeretében szerinte komoly gondjaink 2011-re várhatóak. 

Ha a társulás létrejön, azt minden testület elfogadja, akkor az ÁMK, amely 2005.augusztusa óta működik, más formában végzi a munkáját tovább. A testületek döntése mellett más szervek egyetértését illetve véleményezését is meg kell kérnünk: alkalmazotti közösség, iskolaszék, iskolai diákönkormányzat, német nemzetiségi kisebbségi önkormányzat. 
Bokor Zoltánné: Mennyi a társulásban résztvevő önkormányzatok minimális kötelező száma?

Faller János polgármester: A szakértő szerint a 7-12 tag a célszerű. A jogszabály 8 tagról ír, de nem veszi figyelembe a földrajzi fekvéseket. 

Sándor József: „Menekülés” előre. Jó dolog, hogy ezt a polgármestereknek sikerült összehozniuk. Ha nem megyünk ebben az irányban, akkor rövidesen 1-4.osztályunk lesz. Lépjünk most ezzel a társulással, és ne mi legyünk azok, akik könyörögnek majd, hogy beengedjék valamelyik társulásba a későbbiekben.

Hetényi Ádámné: A kérdésről a Kulturális és Településfejlesztési Bizottság is tárgyalt, és egyetlen tagban sem merült fel, hogy ne lépjünk be a társulásba. Sok kérdés van azonban, ami rendezetlen. Nehogy úgy legyen később, hogy hátrány származik  ebből a lépésünkből.
Faller János: Finanszírozást most csak egy évig látunk előre. Fölmerült több megoldás is a feladatellátásra, de úgy érzi, hogy ez az alulról jövő megoldás, szervezés a lehető legjobb. Valamennyi település egyenrangú, szinte azonos a lélekszám és a községek helyzete is. Mindegyik település szeretné megtartani az iskoláját, és azt vallják, hogy amíg a gyerekek a faluban vannak, addig van a falu. 

Szükséges a társulás, mert vannak azonban olyan problémák, amelyek nem teszik lehetővé, hogy egyedül megoldjuk.

Bokor Zoltánné: Érhet-e minket negatív hatás ebből a társulásból?

Szabó Gergely: A 7 településnek meg kell találnia az összhangot. Biztos, hogy lesznek olyan alkalmak, amikor kell a kompromisszum. Az elvi állásfoglalás minden településen azonos. Fontos kérdés, hogy mennyibe fog kerülni és miből fogjuk finanszírozni.

Faller János: A költségvetési törvény szabályozza az intézményfenntartó társulás finanszírozását. A finanszírozás és az önkormányzatok hozzájárulása egy évig biztosítani fogja a működést. Jelentős többletekhez akkor juthatunk, ha a műszaki fejlesztésekre támogatást kapunk, illetve ha pályázatokon nyerünk.

További vita nem volt, a testület 8 szavazattal 0 ellenében a következő határozatot hozta: 
29/2007.(IV.23.) Kt.számú határozat

Közoktatási feladatot ellátó inézményfenntartó társulásról
1. Dunaszekcső Község Képviselő-testülete a szakmai munka színvonalának javítása és a szakos ellátottság biztosítása céljából, valamint a gazdaságosság növelése, az intézmények egy gyermeklétszámra vetített fajlagos költségeinek csökkentése érdekében önkormányzati társulás keretei között az Önkormányzat által fenntartott nevelési,- oktási intézmény(-ek)  közös fenntartását kezdeményezi Somberek, Palotabozsok, Görcsönydoboka, Szebény, Feked, Véménd községek  önkormányzataival.

2. Felhatalmazza a Képviselő-testület a község Polgármesterét az intézményi átszervezés (tagintézménnyé válás) érdekében szükséges döntések előkészítésére. 

Felelős: polgármester

Határidő: június 15.

3. Megbízza a körjegyzőt,  hogy a Közoktatásról szóló LXXIX. tv. 102. § (2) bek. értelmében a szándéknyilatkozatban jelzett intézményátszervezésre vonatkozó egyeztetéseket készítse elő.

Felelős: körjegyző

Határidő: május 31.

4.napirendi pont: Faller János polgármester: A DRV megküldte az értesítést a vízterhelési díjról, ezt valamennyi képviselő írásban megkapta. 
A testület előtt volt napirenden a dögkút területének megvásárlása. Az adásvétel lezajlott a meghatározott 3900 Ft/m2 áron. Bővebben annyit tud, hogy a feldolgozó Szajkon lesz, és az elszállításért az önkormányzatnak fizetnie kell. Tudni kell, hogy ezt kötelezően kell biztosítanunk.

Részt vett a Környezetvédelmi Minisztérium rendezvényén, ahol az elhangzottakból számunkra az egyetlen nagyon fontos dologról kapott információt, az árvízvédelemről. Megnyugtató, hogy a beruházáshoz az önkormányzatnak nem kell önerőt biztosítania. A tervezés elindul, ezért kérte, hogy a képviselő-testületet és az érintett lakosságot fórumon hallgassák meg, évtizedes tapasztalataikat vegyék figyelembe, a lehetőségekhez képest a tervezésben azokat használják fel. 

Évek óta történt kezdeményezés az iskola megközelítéséhez zebra kialakítására. A közútkezelő elutasította minden alkalommal ezt a kezdeményezést azzal, hogy a forgalom nem indokolja a kialakítást. A napokban kapott egy 400.000 Ft-os árajánlatot sebességkijelző táblára. Talán megoldás lenne a kihelyezése arra, hogy a gyerekek biztonságosan juthassanak el az iskolához.
Pest Éva: A legutolsó kezdeményezésnél már fogadó kész volt a közútkezelő, de olyan magas árat mondtak akkor, hogy a testület azt nem tudta elfogadni. 

Szabó Gergely: A sebességkijelzőről az a véleménye, hogy amikor a másik megjelent a községben, az sem jelentett komoly változást, hiszen egy ideig lelassítottak a gépjárművek, mert azt hitték, hogy mérő eszköz is, amely rögzíti az adatokat. Amikor azonban rájöttek arra, hogy csak jelez, és azt nem továbbítja sehova, azóta a sebességkorlátozás nem számít. 
További hozzászólás nem volt, a testület 8 szavazattal 0 ellenében a következő határozatot hozta: 

30/2007.(IV.23.) Kt.számú határozat

a lejárt határidejű határozatokról, a két ülés között történt fontosabb eseményekről
A képviselő-testület a lejárt határidejű határozatokról, a két ülés között történt fontosabb eseményekről szóló tájékoztatót elfogadja.

5.napirendi pont: Faller János polgármester: Elkészítette a 2007.évi munkaterv tervezetét. Kiegészítést is tenne: A következő ülésen napirendre kerül a gyermekvédelmi feladatok ellátásáról szóló beszámoló. Júniusban sor fog kerülni az Alapítvány nyári programjairól szóló tájékoztatóra. Szeptemberben a Könyvtár fog tájékoztatást adni az átszervezés tapasztalatairól. A DRV tájékoztatóját júniusra tervezte, de azt javasolja novemberre elhalasztani.

Kulutácz Zoltán: Többször beszéltünk már a temetőről, az egyházzal történő tárgyalásról, kéri, hogy az idei évben kerüljön napirendre.
Faller János polgármester: A kérdés előkészítését, az előterjesztést Metz Judit képviselő vállalta fel, napirendre fog kerülni szeptemberben.
További hozzászólás nem volt, a testület 8 szavazattal 0 ellenében a következő határozatot hozta: 

31/2007.(IV.23.) Kt.számú határozat

a 2007.évi munkatervről

A képviselő-testület a 2007.évi munkatervet elfogadja.

6.napirendi pont:  Egyebek

Sándor József: A köz- és közcélú munkások munkáját ki ellenőrzi? Van-e felelős az önkormányzatnál aki irányítja őket? 

Faller János: A közmunkások munkájáról munkanapló készül, hogy mikor, hol és mit csinálnak. A reggel kiadott eszközök átvételét aláírással igazolják. Hétfőn reggel ő maga ismerteti a heti munkát, megbeszélik az egész heti teendőket. Több alkalommal napközben is ellenőrzi, hogy dolgoznak-e. 
Szabó Gergely: Az év elejétől nagyon szépen haladtak a munkások a fák kivágásával, a bokros részek kiirtásával. Kéri, hogy ez a megkezdett munka folytatódjon tovább.
Faller János: Az 56-os főúton történő munkálatok miatt most nem folytatjuk ezt a munkát. A fák kivágása, újak ültetése tervben van, de csak akkor, ha vége az építkezésnek. Megkezdődik majd a virágosítás is, melyet Hauk Kata kertész fog irányítani, szervezni. A főút mellett azonban erre sem fog sor kerülni. 

Hetényi Ádámné: Kéri, hogy a Fehérkeresztnél kaszáltassa le a közcélú munkásokkal a füvet.

Azt beszélik a faluban, hogy a főút építése miatt kisajátítások lesznek.

Faller János: A „kisajátítások” már megtörténtek. Az UKIG valamennyi érintett földterületet megvásárolta. Az út szélesítése épületet nem érint, a községen belül lakóház kisajátítás nem lesz.

Bíró Zsolt: Ki lesz a Templomtér kivitelezője?

Faller János: Tegnap érkeztek meg az árajánlatok, a döntés a testületé lesz. A jelentős kiadás talán nem is a kivitelezés munkadíja lesz, hanem a 6 millió forint értékű térburkoló elem. A terveink szerint augusztus 20-ra készen kell lennie a térnek.

Bíró Zsolt: Az augusztus 20-i ünnepséget eddig az Rt.szervezte és viselte a költségeket. Ki lesz az idei évi költségviselő? 

Szervező bizottságot kell összeállítani az „elszármazottak találkozója” megrendezésére. Erre a rendezvényre augusztus 19-én kerül majd sor. Este színpadi műsort terveznének. 20-án  pedig a tér átadása lenne. Közös főzést kellene akkorra szervezni, olyant amilyent Baján csinálnak. A nyári rendezvények programtervezetét a következő testületi ülésre elkészíti.
Kéri, hogy a strandot is tegyék rendbe a közcélú munkások. 

Faller János: Az új téren nem tartaná célszerűnek a közös főzést. A strandra el fognak jutni a közcélú munkások. A kosárlabdapalánkot onnan be fogja hozatni a Művelődési Ház udvarára. 

Bíró Zsolt: A közoktatási intézményfenntartó társulásban részt vevő 7 település indíthatna egy közös újságot. Az újságból megismerhetnék egymást a települések, a lakosság tájékoztatását is ezzel meg lehetne oldani. A mindennapi élet problémái kerülnének az oldalaira.  Nyáron a római táborba mindegyik településről meg kellene hívni egy-egy csapatot.

Megjelent a Közkincs elnevezésű pályázat, amellyel a művelődési ház épületének helyreállítására lehetne pályázni. Egyenlőre bővebb tájékoztatást nem tud adni.

Faller János: Az elhangzottakat jó ötletnek tartja, tájékoztatja erről majd a polgármestereket. 

A pályázattal kell foglalkozni, de nem szabad elfelejteni, hogy nagyon fontos az önerő %-a. Elsődleges pályázati célunk a kerékpárút, ez a legfontosabb.

Bokor Zoltánné: A temető erdősített részével van gondja. Rengeteg elhagyott sír van ott, amelyeket már nem gondoz senki. Legalább egy helyre össze kellene gyűjteni a sírköveket.

48-as falu vagyunk. Úgy gondolja, hogy a jobbágyoknak, nevük felsorolásával emlékművet vagy márványtáblát állíthatna az önkormányzat.
Sándor József: Ha a temető a miénk lenne, lenne temetőgondnok is, és annak a munkaidejébe bele kellene férnie az elhangzott probléma megoldására. Itt is elsődlegesen az emberekkel van gond, hiszen nem tartják tiszteletben a szokásokat, sőt még az elhagyott sírokat sem, a szemetet  olyan helyre rakják le, hogy az szinte megközelíthetetlen. 

Faller János: A temető most olyan állapotban van, mint amilyenben 10 éve még sosem volt. Folyamatosan dolgoztak a munkások a rendbetételén. A temető tulajdonjogának kérdése még nem rendeződött le, folyik az egyezkedés. 

A munkát az emberek folyamatosan végzik, szépen haladnak. Egyik napról a másikra azonban nem lehet mindent megoldani. Többen vannak a faluban olyanok, aki nem csak beszólnak, hogy mit és hol csináljunk meg, hanem tesznek is a faluért velünk együtt. Ezért nekik külön köszönet jár.

A helyi karate klub vezetője azzal a kéréssel kereste meg, hogy az önkormányzat nyújtson 10.000 Ft támogatást a klub működéséhez. Javasolja ennek az összegnek a megszavazását, mert a fiatalok hasznos időtöltését segíti. 

A testület 8 szavazattal 0 ellenében a következő határozatot hozta: 

támogatásról

A képviselő-testület a Dunaszekcsői Karate Klub működéséhez 10.000 Ft támogatást nyújt a 2007.évi költségvetése terhére.

Határidő: azonnal

Felelős: Faller János polgármester

A testület zárt ülésen folytatta a napirendek tárgyalását.

